แอร์เอเชียยันไม่มั่วลุ้นต้นทุนลดได้5%
AAV ยืนยันย้ายไปดอนเมืองลุ้นต้นทุนลดถึง 5% รอแผนจัดตารางการบินใหม่ ส.ค.นี้
4 ก.ค. 2555

AAV ยืนยันย้ายไปดอนเมืองลุ้นต้นทุนลดถึง 5% รอแผนจัดตารางการบินใหม่ ส.ค.นี้
นายทัศพล แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น (AAV) ผู้ถือหุ้นใหญ่และผู้บริหาร สายการบินไทยแอร์เอเชีย เปิดเผยว่า การย้ายฐานการบินจากท่าอากาศยานสุวรรณภูมิไปสนามบินดอนเมืองในวันที่ 1 ต.ค.นี้ มีโอกาสที่จะช่วยลดต้นทุนการบริหารงานลงได้ถึงสูงสุด 5% แต่ทั้งหมดนี้ต้องขึ้นอยู่กับการจัดผังตารางการบินของวิทยุการบินทั้งสองสนามบิน ซึ่งน่าจะทราบผลในช่วงสิ้นเดือน ส.ค.นี้
“เบื้องต้นที่บริษัทชี้แจงกับตลาดหลักทรัพย์ ว่าการย้ายสนามบินจากสุวรรณภูมิจะช่วยลดต้นทุนน้ำมันลง 1-2% นั่นคือสิ่งที่บริษัททำได้แน่นอนแล้ว แต่รวมแล้วน่าจะอยู่ที่ 2-5%” นายทัศพล กล่าว
สำหรับราคาหุ้น AAV ที่ยังต่ำกว่าราคาเสนอขายให้กับประชาชนครั้งแรก (ไอพีโอ) ที่ 3.70 นั้น นายทัศพล มองว่า เป็นเรื่องที่บริษัทยังคงต้องเดินหน้าโรดโชว์ หรือนำเสนอข้อมูลให้กับผู้ลงทุนตามบริษัทหลักทรัพย์ หรือนักลงทุนตามจังหวัดใหญ่ๆ ต่อไป และเชื่อว่าปัจจัยพื้นฐานที่เป็นอยู่จะสะท้อนกลับไปที่ราคาหุ้น เรียกได้ว่าพื้นฐานบริษัทดีเกือบหมดทุกอย่าง ปีนี้ทั้งกำไรและรายได้สูงกว่าปีก่อน เหลือเพียงอย่างเดียว คือ ขาดความเชื่อมั่นจากนักลงทุน